The Centurion » Blog Archive » Lanserialughawe brei uit
Die konstruksie van die nuwe aanloopbaan is geskeduleer om eersdaags te begin. ’n Nuwe en bykomende eindpuntgebou, die opgradering van die parkeerarea en ‘n nuwe hotel vorm ook deel van die beplanning.
Die lughawe word tans grootliks deur die laekoste-lugdiens Kulula.com gebruik wat 76 geskeduleerde retoervlugte per week na Durban en Kaapstad bedryf.
Weens die sukses van Kulula.com, is die lughawe nou ook aanlokliker vir ander laekoste-lugdienste en word samesprekings met ander streek- en laekoste-lugdienste gevoer wat moontlik vanjaar van Lanseria gebruik wil maak.
Kulula.com se ’n alleenreg op Lanseria verval in Maart 2011 en hul mededinger, 1Time, sal van April 2011 ook van die lughawe gebruik maak.
Volgens Glenn Orsmond, uitvoerende hoof van 1Time, is al wat die lugdiens verhoed het om van Lanseria af te vlieg, die gebruikskontrak van vyf jaar wat Comair, die beheermaatskappy van Kulula.com, met Lanseria gesluit het.
Kulula.com het ook in 2010 aangedui dat hy sy vermoë by Lanserialughawe met tot 25% gaan uitbrei.
Gavin Sayce sê dat Lanserialughawe die meeste kommersiële vliegtuie, insluitend die Boeing 737-, 757-, Airbus A319- en A320-reekse kan hanteer.